100 vjet nga regjistrimi i gruas së parë në Marinën Amerikane
Një ekspozitë e re në Varrezat Kombëtare pranë Uashingtonit dëshmon rolin e gruas në forcat e Marinës.
Ushtria amerikane ka kaluar transformime të shumta gjatë shekullit të fundit dhe shumë prej këtyre transformimeve kanë pasur në qendër angazhimin e gruas në forcat e armatosura. Korrespondentja e Zërit të Amerikës Stella Hu mori pjesë në ceremoninë e hapjes së një ekspozite që dëshmon rolin e gruas në forcat e Marinës. Ceremonia u zhvillua në Varrezat Kombëtare të Arlingtonit, pranë Përmendores që nderon gratë që kanë shërbyer në forcat e armatosura: Këto muaj mbushen 100 vjet që kur 39-vjeçarja Opha May Johnson u bë e para grua që u fut në radhët e Marinës Amerikane. Në atë kohë gratë ende nuk kishin fituar të drejtën e votës, por daktilografistja e aftë u mobilizua për Marinën për të çliruar nga detyra një burrë, që ai të mund të shkonte në frontin e Luftës I Botërore. 100 vjet më pas, tani gratë mund të votojnë dhe të luftojnë. Sot 14 mijë gra shërbejnë në radhët e Marinës duke përfaqësuar 8% të kësaj arme në të gjitha rolet e mundshme: tha Majorja e Forcave Rezervë të Marinës, Justine Davie. Gjeneral-Lejtnante Loretta Reynolds ka parë ndryshime të mëdha në radhët e Marinës që kur u regjistrua në 1986. Në atë kohë gratë nuk mund të bëheshin pilote apo të shërbenin në anijet e Marinës. Gjeneral-Lejtnantja Reynolds ka shërbyer si zëvendës komandante për informimin, ku përfshihet kibernetika, sinjalet e zbulimit dhe lufta elektronike. Në Marinë sukseset e grave nuk duken vetëm tek gradat. Veterania japonezo-amerikane, Yuki Minami vendosi të futet në Marinë në 2009 për të shërbyer si shembull për gratë aziatike. Megjithëse dyert për karrierë ushtarake në radhët e Marinës janë të hapura sot për gratë, ende mbetet punë e vështirë përpara: thotë Gjeneral-Lejtnantja Loretta Reynolds.